(Audiodescription) El Cant de la Sibil·la a la Catedral de Barcelona
Channel: Departament de Cultura
Date: 2022-12-01

El ‘Cant de la Sibil·la’ és un drama religiós i cant gregorià de gran difusió a l’edat mitjana al sud d’Europa. La Sibil·la és un personatge femení vestit a l'antiga amb riques vestidures i que amb una espasa a la mà, anuncia l’Apocalipsi. 

L’interès pel ‘Cant de la Sibil·la’ a Catalunya va renéixer al segle XIX de la mà d’alguns folkloristes que van començar a impulsar la seva recuperació. Des de llavors, any rere any, ha anat trobant de nou un lloc en algunes esglésies. 

A Barcelona hi ha quatre temples on es pot escoltar aquest cant medieval. Des del 1948 s'interpreta a l'estil tradicional i amb acompanyament de coral a la basílica de Santa Maria del Mar. A la parròquia de Sant Gervasi i Protasi del barri de la Bonanova, es representa des de l'any 1998, habitualment amb la veu de la cantant mallorquina Maria del Mar Bonet. Des del 2008 també es pot escoltar a la parròquia de Santa Maria de Gràcia, on s'interpreta amb l'acompanyament de l'Orfeó Gracienc. I, finalment, la Catedral de Barcelona i el Cor Francesc Valls el va recuperar l'any 2009 i guarda la versió més antiga musicada (s. XV) de la Sibil·la a la Península Ibèrica. 

El Cor Francesc Valls el representa de manera ininterrompuda. El 2020 es va programar una nova representació del ‘Cant de la Sibil.la’ a la Catedral de Barcelona. Es tracta d’una representació que té una característica excepcional i singular, atès que conjuga el text clàssic amb revisions contemporànies i més actualitzades que, al llarg dels darrers deu anys, han fet autors i músics de prestigi. 

El cant de la Sibil·la fou inclòs a la llista representativa del patrimoni immaterial de la UNESCO l’any 2010. 

Per tal de preservar la singularitat del ‘Cant de la Sibil.la’ i complir amb el mandat UNESCO, el Departament de Cultura, a través de la Direcció General de Cultura Popular i Associacionisme, va impulsar la producció del documental ‘El Cant de la Sibil·la a la Catedral de Barcelona’, enregistrat l’any 2020. Va ser realitzat per la productora Akerblom Studio, amb Marc Castañé al capdavant,  amb el suport del Cor Francesc Valls i la Catedral de Barcelona. El 2 de novembre de 2021 es va presentar al festival IN-EDIT. 

El documental narra el procés de recuperació històrica de ‘El Cant de la Sibil·la’, els textos originals i la música que l'acompanya. Posa de relleu el patrimoni material i immaterial que comporta ‘El Cant de la Sibil·la a la Catedral de Barcelona’ i, al mateix temps, posa en valor els compositors contemporanis amb els encàrrecs que va iniciar el Cor Francesc Valls a partir del l’any 2010. Recull diverses versions com les de: 

• Al jorn del judici, Jordi Cervelló (2010) 
• Al jorn del judici, Josep Vila i Casañas (2011) 
• El jorn del judici, Bernat Vivancos (2016)
• Al jorn del judici, Joan Magrané (2017) 
• Liber Generationis, Mariona Vila (2018) 
• Al jorn del judici, Marc Timón (2020) *Estrena 
• Improvisació sobre El Cant de la Sibil·la a l’orgue, Juan de la Rubia.

Passat i present, història i contemporaneïtat, tradició i modernitat, cant pla i música coral s'uneixen a la perfecció dins d'un mateix espai: la Catedral de Barcelona. El seu cor i la seva trona segueixen essent protagonistes d'aquesta cerimònia aturada l'any 1575 però plenament vigent en l'actualitat.

Des de la seva recuperació l’any 2009, ‘El Cant de la Sibil·la de la Catedral de Barcelona’ ha esdevingut un dels actes més importants i populars de les festes nadalenques de la ciutat.